1803-ban a hadiállapot kiújult és a békepárti Addington helyzete bizonytalanná vált, a közvélemény inkább Pittet látta volna szívesen a miniszterelnöki székben. Várható volt, hogy Napóleon inváziót kísérel meg a szigetország ellen és az angolok tömegesen jelentkeztek önkéntesnek. Félmillióan nézték végig, amikor György a Hyde Parkban szemlét tartott 27 ezer önkéntes fölött. Az egyik udvaronc így írt 1803 novemberében: „A király ténylegesen felkészült hogy támadás esetén harcba szálljon, holmija készen áll és fél órán belül indulásra kész lehet". Miután azonban Horatio Nelson a trafalgari csatában tönkreverte a francia flottát, az invázió veszélye elhárult.